Կուսկոյի դրոշ

Պերուի **Կուսկո քաղաքի** **պաշտոնական դրոշը** բաղկացած է յոթ հորիզոնական գունավոր շերտերից՝ կարմիր, նարնջագույն, դեղին, կանաչ, երկնագույն, կապույտ և մանուշակագույն։ Այս ծիածանի դրոշը Պերուում ներկայացվել է 1973 թվականին Ռաուլ Մոնտեսինոս Էսպեխոյի կողմից՝ ի նշան նրա «Տավանտինսույո» ռադիոկայանի հիմնադրման 25-ամյակի։ Դրոշի հանրածանոթության աճին զուգահեռ Կուսկոյի քաղաքապետ Խիլբերտո Մունիս Կապարոն 1978 թվականին այն հայտարարեց պաշտոնական խորհրդանիշ։ 2021 թվականից սկսած պաշտոնական դրոշի վրա ներառվել է նաև ոսկեգույն «Էչենիկեի արևը»։

## Այլ նշանակություններ
Կուսկո քաղաքի դրոշը, որը միաժամանակ Կուսկոյի դեպարտամենտի խորհրդանիշներից մեկն է, տարբեր իրավիճակներում օգտագործվում է տարբեր նպատակներով։ Այն օգտագործվում է որպես կեչուա լեզուների դրոշ, ինչպես նաև՝ որպես կեչուա ժողովրդի տարածված, սակայն ոչ պաշտոնական ազգային դրոշ և ընդհանուր առմամբ ինկերի ժառանգությունը ներկայացնող խորհրդանիշ։ Հարավային Բոլիվիայի կեչուաները (կոլլա) ևս օգտագործել են այս դրոշը, սակայն վերջին տարիներին Բոլիվիայում ավելի մեծ տարածում է ստացել Չականայի խորհրդանիշը։ Դրոշի կիրառումը որպես ինկերի ժառանգության դրոշ վիճահարույց է՝ դրա ոչ պատմական բնույթի պատճառով։ Այնուամենայնիվ, դրոշի օգտագործումը դիտարկվում է որպես հարգանքի դրսևորում Ինկերի կայսրության պատմության նկատմամբ։

## Պատմություն
### Ծագում և վիճաբանություն
մինի|Ինկերի կայսրության զինանշանը
Պերուի նվաճման ժամանակաշրջանի ժամանակագրություններում հիշատակվում են դրոշներ, որոնք օգտագործվել են ինկերի կողմից, կամ էլ այնպիսի նշաններ, որոնք ժամանակագիրներն ընկալել են որպես դրոշ։ Դրոշի պատմականության հարցը սերտորեն կապված է վիպալայի՝ այմարա ժողովրդի դրոշի հետ։ Մարիա Ռոստվորովսկին 2010 թվականին նշել է, որ գոյություն չունի որևէ ապացույց, ըստ որի հին մշակույթները կիրառել են նման դրոշ։ Պերուի Հանրապետության Կոնգրեսը հաստատել է Պերուի Ազգային պատմության ակադեմիայի եզրակացությունը, համաձայն որի՝ «այսպես կոչված «Տավանտինսույո» դրոշի պաշտոնական օգտագործումը սխալ է։ Անդյան աշխարհում դրոշ հասկացությունը գոյություն չի ունեցել և չի պատկանել նրանց պատմական համատեքստին»։

### Նորագույն պատմություն
մինի|Կուսկոյի դրոշը (1821–1978)
Պերուում ծիածանագույն դրոշի առաջին արձանագրված կիրառությունը կապված է 20-րդ դարի սկզբին ձևավորված կոոպերատիվ շարժման հետ։ Ժամանակակից դրոշը ստեղծվել է 1970-ականների սկզբին՝ տեղական «Ռադիո Ռուրալ» ռադիոկայանի նախաձեռնությամբ։ 1973 թվականին, ռադիոկայանի հիմնադրման 25-ամյակի առթիվ, Ռաուլա Մոնտեսինոս Էսպեխոն առաջարկեց ծիածանագույն դրոշը՝ ներկայացնելով այն որպես ինկերին պատկանող։ Սակայն Մոնտեսինոսը երբևէ չի ներկայացրել որևէ ուսումնասիրություն, որը կհաստատեր դիզայնի իսկությունը, և դրոշը փաստացիորեն ընդունվել է առանց լրացուցիչ ապացույցների։ Հետագայում այն լայն տարածում ստացավ, և մարդիկ այն սխալմամբ սկսեցին կապել Տավանտինսույոյի հետ։
Հինգ տարի անց՝ 1978 թվականի հունիսի 9-ին, Կուսկո նահանգի քաղաքապետարանը դրոշը ընդունեց որպես պաշտոնական՝ ԱՄՆ-ի Սան Ֆրանցիսկո քաղաքում գեյերի հպարտության դրոշի առաջին բարձրացումից 16 օր առաջ։ Այն Կուսկոյի երկրորդ դրոշն է։ Նախկինում օգտագործված առաջին դրոշը ուներ մուգ կարմիր ֆոն և իսպանական ժամանակաշրջանին վերաբերող զինանշան, որը շնորհվել էր 1540 թվականին։ ԼԳԲՏ դրոշի հետ տեսողական նմանության պատճառով 2021 թվականին դրոշին ավելացվեց Էչենիկեի արևը։ Այն ոսկեգույն սկավառակ է, որը 1853 թվականին Կուսկո այցելության ընթացքում նվիրաբերվել է Պերուի նախագահ Խոսե Ռուֆինո Էչենիկեին և 1986 թվականից հանդիսանում է Կուսկոյի դեպարտամենտի, նահանգի և քաղաքի պաշտոնական խորհրդանիշը։

## Ծանոթագրություններ

Կատեգորիա:Պերու